KOMISIJOS SPRENDIMAS
2005 m. gruodžio 9 d.
dėl tam tikrų apsaugos priemonių, susijusių su įtarimu dėl labai patogeniško paukščių gripo Ukrainoje
(pranešta dokumentu Nr. C(2005) 5385)
(Tekstas svarbus EEE)
(2005/883/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (1), ypač į jos 22 straipsnį,
kadangi:
(1)
Paukščių gripas yra labai užkrečiama virusinė naminių ir laukinių paukščių liga, galinti greitai tapti epizootine ir taip sukelti rimtą grėsmę gyvūnų ir visuomenės sveikatai bei smarkiai sumažinti paukštininkystės pelningumą. Yra pavojaus, kad ligos sukėlėjas gali būti įvežtas vykstant tarptautinei prekybai gyvais naminiais paukščiais ir paukštienos produktais.
(2)
2005 m. gruodžio 5 d. Ukraina pranešė Komisijai apie paukščių gripo protrūkį. Izoliuotas H5 virusas ir klinikinis vaizdas leidžia įtarti, kol dar nėra nustatytas neuraminidazės (N) tipas ir patogeniškumo indeksas, jog tai yra labai patogeniškas paukščių gripas.
(3)
Paukščių ir naminių paukščių bei šių rūšių produktų importas iš Ukrainos nėra leidžiamas, išskyrus gyvus ne naminius paukščius, neapdorotas plunksnas ir kai kuriuos apdorotus šalutinius produktus, įskaitant apdorotas plunksnas, kurios nekelia grėsmės Bendrijos gyvūnų sveikatai. Gyvų ne naminių paukščių ir kambarinių paukščių importas iš Ukrainos sustabdomas iki 2006 m. sausio 31 d. pagal Sprendimą 2005/759/EB dėl tam tikrų apsaugos priemonių, susijusių su labai patogeniniu paukščių gripu kai kuriose trečiosiose šalyse ir su paukščių, vykstančių kartu su šeimininkais, vežimu iš trečiųjų šalių (2), ir Sprendimą 2005/760/EB dėl tam tikrų apsaugos priemonių, susijusių su labai patogenišku paukščių gripu tam tikrose trečiosiose šalyse, taikomų nelaisvėje laikomų paukščių importui (3).
(4)
Atsižvelgiant į užkrėtimo liga pavojų gyvūnų sveikatai Bendrijoje, reikėtų laikinai sustabdyti neapdorotų plunksnų importą iš Ukrainos.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės sustabdo neapdorotų plunksnų ir neapdorotų plunksnų dalių importą iš Ukrainos teritorijos.
2 straipsnis
Valstybės narės užtikrina, kad prie iš Ukrainos teritorijos importuojamų apdorotų plunksnų ir apdorotų plunksnų dalių siuntų (išskyrus apdorotas dekoratyvines plunksnas, apdorotas plunksnas, kurias vežasi keleiviai asmeniniam naudojimui, arba apdorotų plunksnų siuntas, siunčiamas privatiems asmenims ne pramoniniais tikslais) būtų pridedamas komercinis dokumentas, kuriame nurodoma, kad apdorotos plunksnos ir apdorotų plunksnų dalys buvo apdorotos garo srove arba kitu būdu, užtikrinančiu patogeno nukenksminimą.
3 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Apie tai jos nedelsdamos praneša Komisijai.
4 straipsnis
Šis sprendimas taikomas iki 2006 m. gegužės 31 d.
5 straipsnis
Šis sprendimas skirtas valstybėms narėms.
Priimta Briuselyje, 2005 m. gruodžio 9 d.